SKRIFTLIG FORESPØRGSEL E-2756/01

af Jonas Sjöstedt (GUE/NGL) til Kommissionen

(9. oktober 2001)

Om: Genmodificerede fødevarer i svenske butikker

I januar 2001 offentliggjorde Sveriges naturbeskyttelsesforening (SNF) resultatet af en meningsundersøgelse, der var foretaget blandt Sveriges kommuner. SNF's konklusion var, at kontrollen med mærkning af genmodificerede fødevarer ikke fungerede. Ifølge en EU-forordning fra 1997 skal fødevarer, der indeholder over 1 % genmodificerede organismer, mærkes. Ansvaret for mærkning påhviler kommunerne. Men SNF's undersøgelse viste, at kun fire af de 214 kommuner, der svarede på spørgeskemaet, faktisk foretog kontrol af mærkningen i 2000. De fire var Stockholm, Landskrona, Torsås og Skurup.

Sverige er næppe enestående, hvad angår kontrol med mærkning af genmodificerede fødevarer. Har Kommissionen undersøgt, hvorledes kontrollen med genmodificerede fødevarer fungerer i medlemsstaterne?

Svar afgivet på Kommissionens vegne af David Byrne

(3. december 2001)

Europa-Parlamentets og Rådets forordning (EF) nr. 258/97 af 27. januar 1997 om nye levnedsmidler og nye levnedsmiddelingredienser(1), som også omhandler genetisk modificerede levnedsmidler, Rådets forordning (EF) nr. 1139/98 af 26. maj 1998 om obligatorisk anførelse af andre end de i direktiv 79/112/EØF foreskrevne oplysninger på mærkningen af visse levnedsmidler, der er fremstillet på grundlag af genetisk modificerede organismer(2), Kommissionens forordning (EF) nr. 49/2000 af 10. januar 2000 om ændring af Rådets forordning (EF) nr. 1139/98 om obligatorisk anførelse af andre end de i direktiv 79/112/EØF foreskrevne oplysninger på mærkningen af visse levnedsmidler, der er fremstillet på grundlag af genetisk modificerede organismer(3), og Kommissionens forordning (EF) nr. 50/2000 af 10. januar 2000 om mærkning af levnedsmidler og levnedsmiddelingredienser, som indeholder tilsætningsstoffer og aromaer, der er genetisk modificeret eller fremstillet på basis af genetisk modificerede organismer(5), finder direkte anvendelse i alle medlemsstaterne. Kravene til markedsføring og mærkning af genetisk modificerede levnedsmidler er derfor ens i alle medlemsstaterne. Som bestemt i EF-traktaten påhviler ansvaret for håndhævelsen og kontrollen de enkelte medlemsstater.

Inden for rammerne af sit ansvar for at sikre det indre markeds funktion og udvikling gennemfører Kommissionen undersøgelser af, hvordan mærkningen af genetisk modificerede levnedsmidler fungerer i medlemsstaterne.

Kommissionen har til hensigt at lade kontrol af korrekt mærkning af levnedsmidler, som kan indeholde genmodificerede ingredienser, være omfattet af det koordinerede kontrolprogram for 2002 i henhold til direktiv 89/397/EØF af 14. juni 1989 om offentlig kontrol med levnedsmidler(4). Formålet med direktivet er at sikre, at Fællesskabets fødevarelovgivning håndhæves i samme omfang i alle medlemsstaterne. Initiativet er udformet med henblik på at forbedre den harmoniserede gennemførelse af den offentlige kontrol i medlemsstaterne.

Levnedsmiddel- og Veterinærkontoret under Kommissionen er også begyndt at gennemføre kontrolbesøg i medlemsstaterne for at evaluere de offentlige kontrolordninger for genmodificerede fødevarer, herunder mærkning.

(1) EFT L 43 af 14.2.1997.

(2) EFT L 159 af 3.6.1998.

(3) EFT L 6 af 11.1.2000.

(4) EFT L 186 af 30.6.1989.

(5) EFT L 6 af 11.1.2000.